Document ID: /fineweb-2-swissfilter-quality_10-filterrobots/filtered/01308.jsonl.gz/370

Arabia Saudite ka pezulluar përkohësisht hyrjen në këtë vend për muslimanët që kërkojnë të kryejnë umren për shkak të frikës nga përhapja e koronavirusit, njoftuan sot mediat lokale, transmeton Anadolu Agency (AA).
Duke cituar Ministrinë e Jashtme të Arabisë Saudite, uebfaqja “Arab News” raportoi se pezullimi vlen edhe për ata që kërkojnë të vizitojnë Xhaminë e Profetit në Madine.
Umreja, ose pelegrinazhi më i vogël, mund të kryhet në çdo kohë gjatë vitit.
Koronavirusi, i njohur zyrtarisht si COVID-19, ka ngritur alarm global, me Kinën, vatrën e sëmundjes, duke raportuar mbi 2.700 vdekje ndërsa ekspertët e shëndetit po luftojnë për të gjetur vaksinën kundër virusit.
Jashtë Kinës, virusi është përhapur në mbi 30 vende, përfshirë SHBA-të, Britaninë e Madhe, Singaporin, Francën, Rusinë, Spanjën dhe Indinë.